Рэцэпт Лідскага квасу, як ні стараўся, так і не выведаў: тайну брэнда на Лідчыне берагуць, нібыта будучая нявеста — свой пасаг. Усё правільна: не будзеш ашчаджаць — знікне, знівелюецца… Чым найперш уразіла культура раёна? Ідэйнай завершанасцю Ліды і перспектывай не абы-якіх ідэй сяла. Я здзівіўся б, калі было б інакш. Усе іміджавыя аб’екты сканцэнтраваны менавіта ў раённым цэнтры. І гэта не толькі завод па вырабе квасу, але і Лідскі замак, вакол якога закручваецца спіраль бясконцай творчай дзеі, і Палац культуры, з якім па шыкоўнасці сапернічаць можа хіба што аналагічны аб’ект у Кобрыне, і ДШМ са знакавымі фестывалямі, і раённы Дом рамёстваў (пра творчыя праекты апошняга — гаворка асобная).